‘Nuwe regulasies kan dalk entstof verplig’ – ACDPMay Parsons gee ‘n entstof van Pfizer-BioNtech aan Margaret Keenan (90). (Foto: Jacob King/AFP) Die African Christian Democratic Party (ACDP) is bekommerd dat nuwe wysigings aan die Rampbestuurswet aanleiding daartoe kan gee dat Suid-Afrikaners teen hul wil ingeënt word. Nuwe regulasies wat in die Staatskoerant geplaas is, maak voorsiening vir die regering om enigiemand vir 48 uur in die kwarantynfasiliteit van die regering se keuse aan te hou en vir Covid-19 te behandel, waarna ŉ hofbevel bekom kan word om die persoon langer aan te hou. Dit geld spesifiek vir mense wat positief getoets het vir Covid-19 en simptome van die virus toon. Die ACDP sê nou die regulasies kan moontlik ŉ voorloper vir ŉ beleid van verpligte inenting wees. “Hierdie regulasies plaas Suid-Afrika eensklaps in ŉ tirannieke regime soortgelyk aan dié van die apartheidsregering, waar Suid-Afrikaners se basiese menseregte vertrap word.” Die party meen die verwysing na “behandeling” in die regulasies kan moontlik na die entstof verwys, aangesien dit die enigste erkende behandeling van die koronavirus is. “Die entstof is nog in ŉ eksperimentele fase en word deur baie Suid-Afrikaners van die hand gewys.” Die party benadruk dat alle tekens daarop dui dat Covid-19 al hoe meer soos ŉ gewone griep word, asook dat lande soos Engeland reeds die meeste van hul Covid-19-regulasies afgeskaf het. “Dis kommerwekkend dat ŉ hof Suid-Afrikaners kan dwing om hulle te laat inent en te isoleer. “Die ACDP doen ŉ beroep op die minister van samewerkende regering en tradisionele sake om die soveelste wysiging aan die regulasies te verander en sommer die hele ramptoestand op te hef, aangesien dit reeds verby sy rakleeftyd is.”